Honderde oumas gaan fliek saam met Sorina | Maroela Media
Sorina Eramus en Magda Beukes het saam met die oumas gekuier by Helpende Hand se 'Vat 'n Ouma fliek toe'-inisiatief. Foto: Esté Meyer Jansen
Solidariteit Helpende Hand het onlangs 'n honderd oumas van Centurion, Pretoria met 'n spesiale vertoning van die nuwe Afrikaanse romantiese-komedie, Vrou Soek Boer, bederf.
Op 'n karige staatspensioen kan iets soos 'n fliekkaartjie 'n byna onbekostigbare luukse wees.
Dié vertoning verlede week Donderdag was die eerste in die 'Vat 'n Ouma fliek toe'-inisiatief tussen Solidariteit Helpende Hand, Time Media Films en Ster-Kinekor. Die veldtog beoog om minstens 20 behoeftige oumas in elkeen van Helpende Hand se verskillende bedieningstreke die geleentheid te gee om dié Afrikaans rolprent te sien.
Helpende Hand het die oumas op dié dag bederf met 'n heerlike oggend op die rooi tapyt. Hulle het ook saam met Magda Beukes, een van die akteurs in die rolprent, en Sorina Erasmus, beter bekend as die Flooze en aktrise in die sepie 7de Laan, gekuier. Sorina is ook die organisasie se ambassadeur vir die Ouma en Oupa-projek. Daar is boonop 'n foto van elke ouma geneem en hulle het 'n koffie en peuselhappie geniet voor die aanvang van die vertoning. Elke ouma is na afloop van die fliek met 'n geskenkpakkie bederf.
'n Paar inwoners van Eldoraignepark-aftreeoord het verduidelik wat 'n geleentheid soos hierdie vir hulle beteken het: "Hierdie is 'n lekker geleentheid waar jy ander mense se geselskap kan geniet," het Isabel Engelbrecht gesê. Susan van Niekerk en Tossie van der Merwe het albei verduidelik dat die vertoning vir hulle ekstra spesiaal is omdat hulle nie meer self bestuur nie en daarom nie andersins self by 'n fliekvertoning sal kan uitkom nie.
Lede van die publiek staan die kans om twee nagte se verblyf vir twee persone te wen by Mowana Spa deur 'n ouma te vat om die Boer Soek Vrou-rolprent by 'n Ster-Kinekor te gaan kyk. Neem 'n foto van julleself voor of na die vertoning en stuur dit aan Michelle Burger, die projekorganiseerder, by [email protected] om in aanmerking te kom vir die prys.